text: CCOO exigeix la reposició de la llum als veïns afectats de Cornellà
  El sindicat té previst reunir-se amb l'empresa per intentar buscar una solució al conflicte
  CCOO al Baix Llobregat, que ha tingut coneixement del tall del subministrament elèctric a veïns de la ciutat de Cornellà de Llobregat durant aquesta setmana, considera que aquestes accions de l'empresa s'han produït de forma unilateral per part d'ENDESA a persones que estan al corrent de pagament, i sense haver contestat formalment a les al·legacions dels veïns i veïnes al canvi de comptadors.
  Segons el sindicat "incompleix de forma flagrant diferents resolucions i mocions que deixaven clar, entre altres coses que el canvi al comptador telegestionat ha de ser una opció de les persones i no pas obligatòria la seva adaptació, en virtut d'una normativa europea que ha d'entrar en vigor el 2020. Ens referim a la resolució 746/XI del Parlament de Catalunya, a més de 25 mocions municipals (11 concretament al Baix Llobregat) i resolucions de la Diputació de Girona i Barcelona."
  Des de CCOO s'exigeix que es restableixi el subministrament elèctric als veïns i veïnes de Cornellà afectats per aquesta mesura sense precedents. A més, el sindicat ha indicat que es reunirà amb l'empresa ENDESA, a través de la representació legal dels treballadors i treballadores "per fer efectiva i de forma immediata aquesta vulneració de drets bàsics de ciutadania."